b'\n_START_ARTICLE_\nVadim Milov\n_START_SECTION_\nBiografia\n_START_PARAGRAPH_\nDespr\xc3\xa9s del col\xc2\xb7lapse de l\'URSS, en Milov va anar a viure a Israel, on es va estar temporalment, fins que va traslladar-se definitivament a Su\xc3\xafssa, el 1996; lloc on durant la d\xc3\xa8cada dels 2000 ha estat continuadament entre els tres millors jugadors d\'escacs nacionals, conjuntament amb Yannick Pelletier i el tamb\xc3\xa9 origin\xc3\xa0riament rus V\xc3\xadktor Kortxnoi. \xc3\x89s, i ha estat des de 2004 el jugador su\xc3\xads de m\xc3\xa9s Elo, i va arribar a ser el 22\xc3\xa8 millor jugador del m\xc3\xb3n (a les llistes d\'Elo de la FIDE de juliol i octubre de 2004)._NEWLINE_El 2004, quan estava en el seu millor moment de joc, fou un dels jugadors israelians que no van poder participar en el pol\xc3\xa8mic Campionat del m\xc3\xb3n de la FIDE de 2004, per causa de la seva nacionalitat. El campionat fou organitzat a Tr\xc3\xadpoli, L\xc3\xadbia, on els jugadors israelians no hi podien entrar. Per solidaritat o per altres raons, un gran nombre de Grans Mestres varen anul\xc2\xb7lar la seva inscripci\xc3\xb3, i vuit dels deu millors jugadors mundials del moment (i els quatre primers) varen refusar de jugar-hi, i finalment el t\xc3\xadtol fou pel relativament desconegut Rustam Kassimdjanov.\n_START_SECTION_\nResultats destacats en competici\xc3\xb3\n_START_PARAGRAPH_\nEl 1993 guany\xc3\xa0 el torneig obert del Festival d\'escacs de Biel, a Su\xc3\xafssa, un \xc3\xa8xit que va repetir novament en l\'edici\xc3\xb3 de 1999. Va guanyar el Campionat Obert d\'Austr\xc3\xa0lia de 1999, celebrat a Sunshine Coast._NEWLINE_D\'altres \xc3\xa8xits en la pr\xc3\xa0ctica de torneigs inclouen primers llocs a l\'obert de Bratto 2001, al torneig de semir\xc3\xa0pides de San Pedro del Pinatar (M\xc3\xbarcia) 2001, Aeroflot Open de Moscou 2002 (ex aequo amb altres quatre jugadors, qued\xc3\xa0 cinqu\xc3\xa8 per desempat), Santo Domingo, Lausana, Ashdod, i Ginebra 2003, Ginebra i Sevilla 2004, i l\'U.S. Open de 2005. A finals d\'any, va participar en la Copa del m\xc3\xb3n de 2005 a Khanti-Mansisk, un torneig classificatori per al cicle del Campionat del m\xc3\xb3n de 2007, on va tenir una mala actuaci\xc3\xb3 i fou eliminat en primera ronda per Levan Pantsulaia. Tamb\xc3\xa9 va obtenir un \xc3\xa8xit destacat en guanyar el "Masters" Internacional de r\xc3\xa0pides de C\xc3\xb2rsega el 2005, a Bastia, tot desfent-se consecutivament d\'Arkadij Naiditsch, Judit Polg\xc3\xa1r, Zoltan Almasi, i de Viswanathan Anand a la final._NEWLINE_Posteriorment, guany\xc3\xa0 els torneigs World Open de Filad\xc3\xa8lfia, San Marino, i M\xc3\xa9rida 2006, Obert de Morelia 2007 (empatat a punts amb Ivan Txepar\xc3\xadnov), i Gibraltar 2009 (empatat a punts amb Piotr Sv\xc3\xaddler)._NEWLINE_El 2015 a Leukerbad fou campi\xc3\xb3 de Su\xc3\xafssa.'